**Johan (Jan) Egeberg Mellbye** (født 13. juli 1913 på Nes i Hedmark, død 19. februar 2009) var en norsk gårdbruker, organisasjonsmann og politiker (Sp). Han var formann i Norges Bondelag fra 1969 til 1974.

Han vokste opp på storgården Grefsheim på Nes som sønn av gårdbruker, statsråd og stortingsmann Johan E. Mellbye og hustru Emelie
Pettersson. Faren var formann i Norges Bondelag og fungerte som den første formannen i Bondepartiet, nå Senterpartiet. På farssiden var han også oldebarn (datters sønnesønn) av historiker Peter Andreas Munch. Moren var datter av den svenske oseanograf Otto Pettersson og hans norske hustru, Agnes Irgens. På morssiden var han dermed oldebarn av generalmajor og statsråd Nils Christian Irgens og tippoldebarn av sorenskriver og eidsvollsmann Lars Johannes Irgens.

Han gikk Oslo handelsgymnasium og Jønsberg landbruksskole. Han ble gårdsbestyrer på Grefsheim i 1938 og overtok som eier av gården etter faren i 1947.

Mellbye var medlem av Nes kommunestyre for Bondepartiet/Senterpartiet 1948–1962. Han var styremedlem i Norges Bondelag 1958–1965 og styreformann 1969–1974, og deltok i jordbruksforhandlingene som leder for bøndenes organisasjoner. Han var styremedlem i Landbrukets utbyggingsfond og medlem av Omsetningsrådet. Han ble senere utnevnt til æresmedlem i Norges Bondelag. Mellbye var også styreformann i Landkreditt 1968–1981, styremedlem og tidvis konstituert styreformann i Bøndernes Bank 1969–1974, og styremedlem i Selskapet Ny Jord og senere nestformann i Det norske jord- og myrselskap.

Han giftet seg i 1942 med Tora Bjørn-Hansen (1921–1968), datter av skipsreder Arne Bjørn-Hansen og hustru Martha Aigeltinger. Deres eldste sønn, Johan Edvard Mellbye, overtok gården etter faren i 1979. Etter at han ble enkemann, var Jan E. Mellbye samboer med Anna Brita Vahlquist (født Dahl) (1915–1994).

Referanser
----------

1. ↑  «Statsarkivet i Hamar (SAH): Nes prestekontor, K/Ka/L0014: Ministerialbok nr. 14, 1906–1929». Digitalarkivet. s. 22. Besøkt 22. oktober 2019.
2. ↑  «Jan Egeberg Mellbye». *Aftenposten* (morgen utg.): 13. 21. februar 2009.
3. 1 2 3 4  Steenstrup, Bjørn (red.) (1973). «Mellbye, Jan Egeberg». *Hvem er Hvem?*. Oslo: Aschehoug. s. 377–378.
4. ↑  Rovde, Olav. «Johan E. Mellbye». *Norsk biografisk leksikon* (digital utg.). snl.no. Besøkt 22. oktober 2019.
5. ↑  Langberg, Ludvig Kr. (1927). *Oplysninger om slegten Irgens fra Røros*. Oslo: Grøndahl & Søn. s. 138–149.
6. 1 2 3 4  Kolstad, Gunhild (1995). *Nes bygdebok. Bind 2, del 2: Bruks- og slektshistorie*. Nes historielag. s. 373–374.
7. ↑  Lie, Ole (1983). «Gårdbruker Jan E. Mellbye 70 år» (PDF). *Jord og Myr*. Det norske jord- og myrselskap (7): 128–129.
8. ↑  Haugstad, Pål (26. februar 2009). «Jan E. Mellbye (1913–2009)». *Glåmdalen*: 35.

| * v
* d
* r
Norges Bondelags ledere |
| --- |
| 
* Johan Theodor Landmark (1896–1901)
* Johan E. Mellbye (1901–05)
* Gunnar Knudsen (1905–06 )
* Kleist Gedde (1906–09)
* Johan E. Mellbye (1909–41)
* Arne Rostad (1945–51)
* Ole Rømer Sandberg (1951–55)
* Hallvard Eika (1955–66)
* Johan A. Vikan (1966–69)
* Jan E. Mellbye (1969–74)
* Hans Haga (1974–80)
* Nils Valla (1980–87)
* Kåre Syrstad (1987–91)
* Bjørn Iversen (1991–97)
* Kirsten Indgjerd Værdal (1997–2002)
* Bjarne Undheim (2002–08 )
* Pål Haugstad (2008–09)
* Nils T. Bjørke (2009–14)
* Lars Petter Bartnes (2014–21)
* Bjørn Gimming (2021–)

 |

|  |  |
| --- | --- |
| Oppslagsverk/autoritetsdata | Geni
 |